﻿ CONFERINŢE INTERNAŢIONALE CONFERINŢA INTERNAŢIONALĂ DE ŞTIINŢE ECONOMICE, JURIDICE, ADMINISTRATIVE ŞI MANAGERIALE (ICELM), EDIŢIA A TREIA, UNIVERSITATEA „PETRU MAIOR”,  TÂRGU MUREŞ, 4–7 IUNIE 2008 IOAN MĂRGINEAN Prestigioasa instituţie de învăţământ superior din Târgu Mureş, Facultatea de Ştiinţe Economice, Juridice şi Administrative, decan prof. Zsuzsanna Szabó, împreună cu Fundaţia „Pro Jure”, în parteneriat cu instituţii de învăţământ superior din străinătate (Franţa, SUA, Ungaria), au organizat în anul 2008 a treia ediţie a Conferinţei Internaţionale de Ştiinţe Economice, Juridice, Administrative şi Manageriale. Este vorba de o implicare umană şi mobilizare de resurse cu totul excepţionale, dacă avem în vedere că în Program s-au înscris peste 200 de participanţi din România şi din alte 27 de ţări. La rândul său, Comitetul Ştiinţific a fost alcătuit din peste 80 de personalităţi ştiinţifice din ţară şi din străinătate (22 de ţări). Preşedinte de onoare a fost dl. Tudor Drăgan, membru de onoare al Academiei Române, iar copreşedinţi i-a avut pe rectorul universităţii gazdă, Prof. Liviu Onoriu Marian şi pe academician Florin Gheorghe Filip – vicepreşedinte al Academiei Române. Activităţile Conferinţei s-au desfăşurat în sesiune plenară, în şase secţii, corespunzătoare domeniilor: Drept şi Administraţie Publică; Management şi Marketing; Economie; Ştiinţe Sociale şi Politice; Sisteme Informaţionale şi Decizionale. Modelare Matematică şi Statistică; Educaţie Antreprenorială, însoţite de trei mese rotunde. Una dintre mesele rotunde a avut ca temă „Dezvoltarea urbană durabilă”, copreşedinţi fiind prof. Valeriu Ioan-Franc, director general adjunct al Institutului Naţional de Cercetări Economice, Academia Română, împreună cu Stephane Manson, Franţa şi András Torma din Ungaria. Celelalte mese rotunde s-au axat pe educaţie, respectiv domeniul IT şi cel antreprenorial. Limbile oficiale declarate ale conferinţei au fost franceza şi engleza, cu taxă de participare de 100 euro (25 euro pentru însoţitor) participantul a beneficiat de documentele conferinţei, CD cu comunicări, câte un cocktail, dineu şi recepţie, cafea în pauze.  Adresa de contact a autorului: Ioan Mărginean, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail: imargin@iccv.ro. CALITATEA VIEŢII, XIX, nr. 3–4, 2008, p. 406–407 2 CONFERINŢA ICELM 407 De reţinut rigorile deosebite în ceea ce priveşte termenele înscrierii, trimiterii rezumatului şi apoi a lucrării de comunicare, a formatului de redactare şi, nu în ultimul rând, evaluarea şi acceptarea acesteia. În viitor se preconizează şi publicarea în volum a comunicărilor. În ultima zi a conferinţei s-a organizat o excursie în zona Sovata. Secţiunea a patra, „Ştiinţe Sociale şi Politice”, la care mă voi referi în continuare, a beneficiat de aportul organizatoric al doamnei profesor Maria-Ana Georgescu, în calitate de gazdă şi căreia doresc să-i mulţumesc; a avut 22 de comunicări trimise şi s-au prezentat 11, dintre care două au fost susţinute de către participanţi din Ungaria şi una din Moldova. Patru comunicări au fost prezentate de către cercetători din cadrul Institutului de Prognoză Economică (INCE, Academia Română), două comunicări au fost susţinute de către gazde, iar câte o comunicare au avut participanţii de la Universitatea Babeş-Bolyai, Cluj-Napoca, respectiv subsemnatul. Copreşedenţia celor 2 sesiuni de lucru ale Secţiei a fost asigurată de către dl. Lucian Albu, director Institutul de Prognoză Economică, dna. Conf. Gabriela Bodea, Universitatea Babeş-Bolyai, Cluj-Napoca şi Ioan Mărginean, director adjunct, ICCV, Academia Română. Cât priveşte conţinutul comunicărilor, acesta este nu numai divers, dar îl consider şi deosebit de interesant. Au fost abordate teme de la analiza corelaţiei dintre salariul mediu şi productivitate (Maria-Ana Georgescu şi Emilia Herman, Universitatea „Petru Maior”, Târgu Mureş); angajarea sustenabilă a persoanelor cu handicap (Nóra Jakab – Universitatea Miskolc, Ungaria), comunicarea la nivelul grupului de muncă (Gabriela Bodea, Universitatea Babeş-Bolyai, Cluj Napoca); evaluările dezvoltărilor curente în turismul României (Dalina Andrei, Institutul de Prognoză Economică); gestionarea schimbării şi crizelor (Erzsébet Noszkay, Universitatea „Szent Istvén”, Gödöllö, Ungaria); la impactul la nivel european al accesului României în UE, respectiv Indicatorii dezvoltării durabile utilizaţi în elaborarea scenariilor de dezvoltare a României (Lucian Albu, Marioara Iordan, Mihaela Nona Chilian, Dalina Andrei – Institutul de Prognoză Economică, INCE, Academia Română); avantajul competitiv al alianţelor strategice (Natalia Cojohari – Universitatea Alecu Russo – Bălţi – Republica Moldova), influenţa proceselor entropice pentru evoluţia sistemelor inovative în condiţiile dezvoltării durabile (Mariana Nicolae-Bălan, Institutul de Prognoză Economică, Academia Română), status socioeconomic şi suport politic în România post-comunistă (Vasile Cernat, Universitatea „Petru Maior, Tg. Mureş”). În ceea ce mă priveşte, am prezentat comunicarea „Conflicte sociale în România şi UE”. Discuţiile purtate, pe alocuri nu lipsite de elemente critice şi sugestii, au demonstrat relevanţa deosebită a celor comunicate de către un autor sau altul. Închei această prezentare, în care nu întâmplător am acordat un spaţiu mai mare aspectelor organizatorice, pentru că ceea ce s-a realizat la Tg. Mureş se constituie într-un ghid de bună practică, cu aprecierea generală potrivit căreia, cea de-a treia Conferinţă Internaţională de Ştiinţe Economice, Juridice, Administrative şi Manageriale a fost un succes. Felicit organizatorii şi participanţii! 